**Govor dr. Rada Bohinca na slovesnosti ob 82. obletnici Osvobodilne fronte slovenskega naroda v Ankaranu, 23. aprila 2023**

*Pozdravljam vse borke in borce NOB in veterane vojne za Slovenijo, spoštovane goste in vse udeležence današnje proslave ob 82. obletnici ustanovitve OF*

Ustanovitev Osvobodilne fronte slovenskega naroda (27. aprila 1941) je za obstoj in razvoj slovenskega naroda in države zgodovinsko prelomna in temelj slovenske državne osamosvojitve.

OF je vodila in zmagala boj za osvoboditev in združitev Slovencev… kot del zmagovitega protinacističnega zavezništva. Z mednarodno priznano partizansko vojsko je rešila obstoj narodne skupnosti, osvobodila domovino in jo združila s Primorsko.

Ta boj nam je prinesel samozavest in nas oblikoval kot narod z državnostjo, tedaj v lastni republiki. Ta boj je bil zgodovinski navdih osamosvojitve v lastno državo 50 let kasneje.

Ta boj dobrega proti zlu žal traja še danes, … zoper naraščajoči fašizem, na evropskih in tudi slovenskih tleh, pod krinko boja zoper izmišljeni kulturni marksizem……

Vrednote OF, ki so tedaj nadstrankarsko povezovale večino Slovenk in Slovencev v partizanskem boju, so temelj delovanja ZZB še danes: To so: RESNICA, SVOBODA, PRAVIČNOST in SOLIDARNOST, DOMOLJUBJE in NARODNA ENOTNOST,.

*Naša temeljna vrednota je RESNICA*

Izkrivljena zgodovina ni verodostojni temelj za skupno prihodnost.

Osvobodilni in osamosvojitveni narodni odpor, oba zaslužita spoštljivo priznanje in se morata tudi resnicoljubno in pošteno prenašati na nove rodove (tudi v učne načrte v šolah o zgodovini slovenskega naroda).

Muzejska razprtija, ki poudarja različno ideološko vrednotenja obeh velikih zmag uporništva in poguma slovenskega naroda: narodne osvoboditve in osamosvojitve, je zgolj še en brezupen poizkus razdeliti slovenske ljudi na različna zgodovinska obdobja in celo na različne muzeje.

Še enkrat ponovimo: Ponudbe za spravo ki temeljijo na enačenju mednarodno priznane NOB z izdajstvom pod neposrednim fašističnim nacističnim poveljstvom in na lažeh o državljanski vojni niso niti iskrene niti poštene. To so brezupni poskusi Slovencem odvzeti zgodovinski spomin - brezupni poizkus retroaktivne kulturne revolucije (revolucije za nazaj); To ne gre! To se ne more zgoditi!

Vsi moramo prispevati k pomiritvi, spoštovanju vseh žrtev. Spoštljivo in resnično prikazovanje zgodovinskih dejstev o drugi svetovni vojni lahko temelji na odpuščanju, ne pa na zgodovinski pozabi ali celo zlorabi!

*Naša vrednota je SVOBODA*

SVOBODA je vrednota, ki nima cene. V vojnah (NO in osamosvojitveni) so to bile človeške žrtve, ki jim vsem dolgujemo pieteto, hvaležnost in spomin.

V miru so to človekove pravice npr. svoboda izražanja. Zloraba svobode izražanja je sovražni govor, izražanje namenjen hujskanju in razpihovanju sovraštva in diskriminacije proti drugače mislečim, delitvi na vaše in naše in vsakodnevna diskreditacija (lustracija) državljanov, ki ne razmišljajo, tako, kot je po njihovem prav, ki niso na pravi strani.… vse zaradi kovanja dnevnih strankarskih dobičkov…pa naj bo to v hramu demokracije, na strankarski tribuni ali po twiterju…

Ne, to niso dejanja niti svobode niti demokracije. Takšno početje spada v sodne dvorane in na najtemnejše strani zgodovine političnih zlorab in miselnih deliktov.

Odstranjevanje spomenikov NOB z zlagano zgodovinsko argumentacijo, da gre za znake totalitarizma, je moralno in kulturno zavržno početje. Prav tako kot enačenje nekdanje slovenske družbene ureditve s totalitarnimi ideologijami kakršni sta nacizem in stalinizem.

ZZB nekajkrat obsodila in izrecno obžalovala medvojne in povojne poboje razoroženih pripadnikov okupacijskih vojaških in policijskih enot in poudarila stališče do spoštljivega pokopa vseh mrtvih, čemur se pridružujemo tudi danes.

Hkrati pa tudi danes ponovno odločno nasprotujemo izkoriščanju teh vprašanj, še posebej pietete do mrtvih, za oživljanje ideoloških in političnih nasprotij.

*Vrednota ZZB je SOLIDARNOST*

Solidarnost je spoštovanja vredna slovenska tradicija, ki nas je pripeljala do visokih standardov v zdravstvu šolstvu, kulturi in socialni varnosti, kar moramo ohraniti.

Zato je tudi v Sloveniji neizogiben spopad s prevladujočo neoliberalno razvojno paradigmo, ki poglablja dohodkovno in družbeno neenakost. Uveljaviti moramo model gospodarske rasti, ki koristi vsem ljudem, ki temelji na spodbujanju ustvarjalnosti, osebnostni rasti, blaginji za vse in solidarnosti.

Biti moramo del širšega globalnega dogovora o pravičnem zelenem prehodu in skrbni presoji vplivov tehnološkega razvoja (digitalizacije) na človeka in skupnost.

Človeška solidarnost terja, da zavračamo nojevsko obnašanje do umiranja sodobnih nomadov v morju in uvajanja sodobna koncentracijska taborišča namesto človeka vrednih bivališč.

*Naša skupna vrednota je DOMOLJUBJE*

DOMOLJUBJE je spoštovanje naroda, njegove zgodovine in kulture in priklanjanje njegovim zgodovinskim prebojem, uspehom in žrtvam.

Domoljubje je pot za doseganje narodne enotnosti.

Domoljubje daje moralno moč in sposobnost povezovati se in dosegati narodno enotnost za cilje, ki so v korist ljudi, slovenskega naroda in države.

Velja tudi obratno: dnevno politični manevri usmerjeni v rušenje narodne enotnosti in v ideološko razslojevanje in razkosanje narodnega telesa, poglabljanje sovražnosti in delitve, niso niti demokracija niti domoljubje.

NARODNA ENOSTNOST temelji na sporočilu OF, ki je bilo zmagoslavno nagrajeno: za narodovo osvoboditev je potrebno skupno delovanje političnih in narodovih silnic, ki ni ideološko pogojeno in izključujoče.

To bi moralo biti vodilo danes do konca sprtim političnim voditeljem in strankam

*Spoštovani,*

ZZB ostaja še naprej družbeno odgovorna, kritično angažirana in konstruktivna

Civilno družbena organizacija, zato se opredeljujemo tudi do aktualnih družbenih vprašanj:

- Podpiramo uspehe vlade pri razreševanju energetske krize in draginje ter prizadevanja naših voditeljev za mir in sožitje v svetu.

- Ni pa nam vseeno, kako državni organi nemočno spremljajo strankarski prevzem javne RTV in ne preprečijo ogrožanja ustavne svobode izražanja in pravice javnosti do (objektivne obveščenosti).

- Prav tako bomo prispevali svoje poglede in znanje za uspeh zdravstvene reforme, ki je tako usodna za vse in za končno uveljavitev dolgotrajne oskrbe .

Slovenci smo v 30 letih samostojnosti veliko dosegli in zgodovinsko dejanje osamosvojitve je vsekakor bilo prelomno.

Ni razlogov za malodušje, še manj za strankarsko zatikanje palic v kolesje narodnega napredka in spotikanje drug drugega.

Stopiti moramo skupaj, doseči enotnost, kot ambiciozen, samozavesten narod, ki je velik po pogumu, svobodoljubnosti, po velikem srcu in vrednotah, po človečnosti in tudi po sposobnosti, da gre v korak z najboljšimi.

Zveza borcev se bo, kot naslednica OF, še naprej odločno zavzemala za udejanjanje svojih vrednot, seveda z aktualnim pomenom v sedanjih razmerah.

Vrednote OF so v svojem bistvu občečloveške moralne in humanistične, mednarodnopravno potrjene in utemeljene.

Skupni imenovalec teh vrednot pa je najvišja vrednota – to je resnica.

***Od srca čestitke k prazniku!***